Uredba Komisije (EGS) št. 85/93

z dne 19. januarja 1993

o agencijah za nadzor v tobačnem sektorju

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 2075/92 z dne 30. junija 1992 o skupni ureditvi trga za surovi tobak [1] in zlasti člena 20(8) Uredbe,

ker mora po členu 20(2) Uredbe (EGS) št. 2075/92 vsaka država članica, ki proizvede več, kakor je najmanjša količina, ustanoviti agencijo za opravljanje določenih pregledov in drugih nalog v zvezi s programom pomoči za proizvodnjo tobaka; ker mora biti agencija sposobna opravljati naloge iz te uredbe; ker mora zato vsaka agencija imeti minimalna pooblastila, ki se zahtevajo za opravljanje teh nalog;

ker člen 20(3) Uredbe (EGS) št. 2075/92 določa, da za zagotovitev pravilne in učinkovite uporabe pravil v tem sektorju zadevna država članica da agenciji pooblastila za opravljanje njenih nalog; ker mora vsaka zadevna članica v ta namen dati inšpektorjem agencije zlasti pooblastila, da zahtevajo takšne podatke in da opravijo takšna preverjanja, kakor so potrebna za izvršitev nalog agencije;

ker nadzor uporabe pravil Skupnosti zahteva preverjanje značilnosti tobaka; ker je zato treba omogočiti inšpektorjem, da vzamejo vzorce tobaka, shranjene pri osebah, ki so pod nadzorom;

ker naj bi se v interesu boljše učinkovitosti pregledov predvidele notranje enote za nadzor, ki bi delovale znotraj vsake agencije;

ker morajo zadevne države članice sprejeti vse potrebne ukrepe za zaščito pravic oseb pod nadzorom, katerih interesi so morda s tem prizadeti;

ker bo agencija opravlja svoje delo v okviru programa dela in proračuna, ki ga pripravi zadevna država članica na predlog agencije in po posvetovanju s Komisijo; ker naj se zato določijo minimalna vsebina programa in velikost proračuna ter tudi postopek za njihovo vzpostavitev in možno prilagoditev;

ker Komisija po drugem pododstavku člena 20(4) Uredbe (EGS) št. 2075/92 redno nadzoruje delo agencij; ker naj se zato določi postopek, po katerem bosta Komisija in zadevna država članica obveščeni o napredovanju takšnega dela;

ker je priporočljivo, da bi Komisija pravilno nadzirala poslovanje in dejavnosti agencij, predvideti možnost, da bi bila le-ta zastopana v agencijah, in določiti podrobne določbe za takšno udeležbo;

ker bo Komisija prispevala k financiranju dejanskih odhodkov agencij; ker naj se zato določijo postopki za to finančno operacijo vključno s postopki za kakršenkoli nadzor v zvezi s tem;

ker tretji pododstavek člena 20(4) Uredbe (EGS) št. 2075/92 predvideva, da agencija predloži državi članici in Komisiji redna poročila o izvedenih dejavnostih; ker je treba določiti roke za predložitev teh poročil;

ker je primerno predvideti posebne izvedbene določbe za leto 1993 zaradi časa, ki je potreben za ustanovitev agencij za nadzor v državah članicah, ki proizvajajo tobak;

ker so ukrepi, predvideni s to uredbo, v skladu z mnenjem Upravljalnega odbora za tobak,

SPREJELA NASLEDNJO UREDBO:

Člen 1

1. Agencije za nadzor iz člena 20(2) Uredbe (EGS) št. 2075/92 ustanovi vsaka zadevna država članica najpozneje do 30. aprila 1993.

2. Da bi zagotovili pravilno uporabo pravil Skupnosti v tobačnem sektorju, agencije za nadzor skladno s programom dela iz člena 3, zlasti:

(a) izvajajo popolne preglede vseh dobav tobaka vsem podjetjem za prvo predelavo;

(b) pripravijo kontrolno potrdilo iz člena 12 Uredbe Komisije (EGS) št. 3478/92 [2];

(c) izvajajo pogoste in nenapovedane inšpekcijske preglede podjetij za prvo predelavo;

(d) predlagajo, kadar je primerno, uporabo upravnih ali zakonskih sankcij kot posledico teh nadzorov.

3. Država članica, ki deluje na lastno pobudo ali na zahtevo Komisije, lahko zahteva od agencije, da opravi:

(a) vsak drug nadzor, ki se v tem sektorju zahteva po predpisih Skupnosti;

(b) posebne preiskave v sektorju tobaka.

4. Država članica primerno ukrepa, da se čim prej sledi ugotovitvam agencije.

Člen 2

1. Vsaki agenciji so dana potrebna pravna pooblastila za izpolnjevanje nalog skladno s pravnim redom države članice.

2. Vsaki agenciji je v okviru programa dela in proračuna iz člena 20(4) Uredbe (EGS) št. 2075/92 dana samostojnost pri zaposlovanju osebja glede na primernost in načrtovanje dela ter vseh odhodkov, ki iz tega sledijo.

3. Število osebja, njihova stopnja usposobljenosti in izkušenj, sredstva, ki so jim dana na voljo, in način organiziranosti oddelkov agencije, so taki, da omogočajo izpolnjevanje nalog agencije. Zlasti mora imeti osebje, odgovorno za nadzor, potrebno strokovno znanje in izkušnje, da lahko opravlja preglede, opredeljene v odstavku 4, zlasti glede ocenjevanja agronomskih podatkov, strokovnih pregledov proizvodnje in predelave ter natančnega pregledovanja ekonomskih podatkov in vodenja zalog ter računov.

4. Uradnikom bodo za izpolnjevanje nalog, ki jim bodo naložene skladno s členom 20(4) Uredbe (EGS) št. 2075/92, države članice dale ustrezna pooblastila za pridobivanje informacij in dokazil in za opravljanje kakršnih koli pregledov, ki utegnejo biti potrebni kot del inšpekcije pri proizvajalcih, organizacijah proizvajalcev, predelovalcih in katerih koli drugih gospodarskih subjektih, za katere veljajo pravila tega sektorja in zlasti pooblastila za jemanje vzorcev tobaka, ki ga imajo preiskovane fizične ali pravne osebe.

5. Vsaka agencija ustanovi interno revizijsko službo, ki opravlja nenapovedane preglede dela drugih enot in zlasti zagotavlja, da se kontrolna potrdila pravilno izdajajo.

6. Vsaka država članica sprejme kakršne koli potrebne ukrepe za zaščito pravic, danih po nacionalnem pravnem redu tem fizičnim in pravnim osebam, za katere velja nadzor.

7. Vsaka država članica prizna ugotovitvam uradnikov najvišjo stopnjo dokazne moči po svojem nacionalnem pravnem redu.

Člen 3

1. Od leta 1993 naprej agencija za nadzor predlaga program dela in načrt proračuna za vsako leto. Program dela zagotavlja, da nadzorovane fizične in pravne osebe predstavljajo reprezentativen izbor. Program nadzorov se pripravi na podlagi analize tveganja proizvodnih sektorjev in regij.

2. Program dela zajema:

(a) načrt in način izvajanja predvidenega nadzornega dela;

(b) seznam kakršnih koli drugih dejavnosti, ki jih je treba opraviti na zahtevo države članice ali Komisije skladno s členom 1(3);

(c) podrobnosti predlaganega usposabljanja kadrov;

(d) seznam uradnikov, pristojnih za povezavo s Komisijo.

Agencija nato oceni število delovnih dni na osebo, potrebnih glede na vsako področje dejavnosti v programu dela in časovni razpored del.

3. Proračun agencije vključuje vsaj naslednje naslove, od katerih se mora vsak dovolj podrobno obravnavati:

1. seznam službenih mest;

2. odhodki za osebje;

3. odhodki za upravljanje;

4. odhodki za posebne ukrepe;

5. odhodki za naložbe;

6. drugi odhodki;

7. dohodek od zadevne države članice;

8. prispevek Skupnosti po členu 20(5) Uredbe (EGS) št. 2075/92;

9. drugi dohodki.

4. Za pripravo osnutka programa dela in načrta proračuna agencija upošteva pogostost pregledov, zahtevanih po zakonodaji Skupnosti, izkušnje iz prejšnjih let in, brez poseganja v odgovornosti zadevne države članice, opombe ali pripombe, ki jih da Komisija pred pripravo osnutka.

Člen 4

1. Najpozneje do 15. avgusta vsako leto agencija predloži svoj osnutek programa dela in načrt proračuna zadevni državi članici. Na podlagi osnutka država članica pripravi program dela in načrt proračuna in ju predloži Komisiji vsako leto najpozneje do 15. septembra.

Komisija lahko v 30 dneh in brez poseganja v odgovornosti zadevne države članice od nje zahteva, da vnese v proračun in program dela vsako spremembo, ki je po mnenju Komisije potrebna za zadovoljivo učinkovanje določb Komisije v tobačnem sektorju.

2. Zadevna država članica sprejme dokončni program dela in proračun agencije vsako leto najpozneje do 31. oktobra in ju nemudoma predloži Komisiji.

3. Pod pogojem, da Komisija privoli in da se celotni znesek, določen v proračunu, zato ne poveča, lahko država članica v interesu večje učinkovitosti pregledov med letom spremeni program dela in proračun agencije.

4. V izjemnih situacijah, zlasti pri nevarnosti goljufije, ki lahko ogrozi pravilno učinkovanje predpisov Skupnosti v tobačnem sektorju, agencija obvesti zadevno državo članico in Komisijo. V takem primeru lahko agencija spremeni svoj načrt in način izvajanja nadzornega dela potem, ko je dobila privolitev od zadevne države članice. Ta država članica o tem nemudoma obvesti Komisijo.

Če država članica ali Komisija med letom leta zaprosi agencijo, da opravi posebne preiskave, se ustrezno s tem spremenita program dela in proračun. Postopek, določen v odstavkih 1 in 2, se smiselno uporabi za uvedbo takšnih sprememb.

Člen 5

1. Da bi uradniki Komisije lahko spremljali in nadzorovali opravljeno delo agencije iz drugega pododstavka člena 20(4) Uredbe (EGS) št. 2075/92, predloži agencija najpozneje do petnajstega dne vsakega meseca zadevni državi članici in Komisiji program dela za naslednji mesec. Agencija tudi nemudoma obvesti Komisijo in zadevno državo članico o morebitni spremembi pri izvajanju mesečnega programa dela.

2. Najpozneje v 30 dneh po koncu vsakega četrtletja agencija predloži državi članici in Komisiji zbirno poročilo o delu, ki ga je opravila, skupaj z izkazom stanja, ki prikazuje stanje denarnega toka in odhodke, nastale v zvezi z vsakim poglavjem proračuna, ter poročilo o upravnih in zakonskih sankcijah, predlaganih na podlagi pregledov, ki so bili izvedeni v tem četrtletju.

3. Predstavniki Komisije, zadevne države članice in agencije se sestanejo najmanj enkrat v vsakem četrtletju, da ocenijo že opravljeno in načrtovano delo, učinkovitost tega dela in splošno delovanje agencije.

4. Komisija se lahko udeleži sej vodstvenega in posvetovalnega telesa agencije. V ta namen pošlje agencija Komisiji po teleksu ali faksu, najpozneje 15 dni pred datumom vsake seje njenega posvetovalnega ali vodstvenega telesa, datum te seje, dnevni red in dokumente, ki bodo obravnavani. Predstavnik Komisije ne glasuje.

Člen 6

1. Zadevna država članica pošlje Komisiji vsako leto najpozneje do 31. maja zaključni račun agencije za prejšnje leto skupaj s poročilom organa države članice, odgovornega za nadzor agencije.

2. Najpozneje v šestih mesecih po datumu iz odstavka 1 Komisija sprejme odločitev o znesku, ki za navedeno leto predstavlja prispevek k dejanskim odhodkom agencije, ki se dodeli državam članicam proizvajalkam. Ta znesek, zmanjšan za predplačilo iz odstavka 4 in člena 8(3), se plača potem, ko se ugotovi, da je agencija izpolnila svoje naloge.

3. Zaradi natančnega pregledovanja zaključnega računa imajo uradniki Komisije dostop do finančnih evidenc in dokaznih dokumentov agencije.

4. Znesek, ki je za določeno leto dodeljen kot prispevek k operativnim odhodkom agencije, določi Komisija v dogovoru z zadevno državo članico na podlagi načrta proračuna agencije. Komisija pa lahko spremeni višino mesečnih obrokov glede na stopnjo porabe agencije, kakor je izračunana na podlagi številk v četrtletnem poročilu iz člena 5(2).

Člen 7

Agencija pošlje poročila iz tretjega pododstavka člena 20(4) Uredbe (EGS) št. 2075/92 v tridesetih dneh po koncu vsakega četrtletja.

Člen 8

1. Osnutek programa dela in načrta proračuna za leto 1993 pripravijo zadevne države članice v skladu s členom 3(2) in (3) in ga predložijo Komisiji najpozneje do 30. aprila 1993.

Osnutek programa dela vključuje zlasti načrt zaposlovanja osebja agencije za zadevno leto.

Predlagane dejavnosti agencije, vključno z nadzornim delom, morajo biti združljive z načrtom zaposlovanja in načrtovanim programom usposabljanja.

Države članice ob tej priložnosti predložijo Komisiji osnutek statuta agencije. Ta mora med drugim vsebovati postopek za zaposlovanje osebja, ki daje zadostno jamstvo za doseganje ciljev iz člena 2(3).

Komisija lahko v 30 dneh od države članice brez poseganja v odgovornosti le-te zahteva kakršno koli spremembo proračuna ali programa, ki je po njenem mnenju primerna, in v tem roku predloži morebitne pripombe k statutu.

2. Program dela in proračun za leto 1993 sprejme zadevna država članica najpozneje do 31. maja 1993.

3. Po prejemu osnutka programa dela in načrta proračuna za leto 1993 lahko da Komisija na podlagi le-tega in z namenom, da olajša ustanovitev agencije, državam članicam predplačilo zneska, ki predstavlja stroške ustanovitve agencije.

Člen 9

Dokler agencija ni sposobna opravljati vseh nalog in pregledov, ki so ji naloženi, zadevne države članice zagotovijo izvajanje pregledov, predvidenih v pravilih Skupnosti v skladu z veljavnimi postopki.

Člen 10

Države članice sporočijo Komisiji ukrepe, sprejete v skladu s to uredbo.

Člen 11

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 19. januarja 1993

Za Komisijo

René Steichen

Član Komisije

[1] UL L 215, 30.7.1992, str. 70.

[2] UL L 351, 2.12.1992, str. 17.

--------------------------------------------------